Fl-okkażjoni tal-Jum Internazzjonali kontra l-Omofobija, it-Transfobija u l-Bifobija, l-Unjoni Ewropea tafferma mill-ġdid l-impenn tagħha li tiġġieled kontra kull forma ta' diskriminazzjoni u reati ta' mibegħda, abbażi tal-orjentazzjoni sesswali, l-identità tal-ġeneru u l-karatteristiċi tas-sess, u li tkompli tippromwovi u tipproteġi b'mod attiv id-drittijiet tal-bniedem ta' persuni leżbjani, gay, bisesswali, transġeneru u intersesswali (LGBTI). Ġewwa u barra l-Unjoni Ewropea, il- LGBTI huma spiss fil-mira tal-vjolenza u r-reati ta' mibegħda. Huma għadhom ta' spiss soġġetti għal diskriminazzjoni u maltrattament abbażi tal-orjentament sesswali tagħhom, l-identità tal-ġeneru jew il-karatteristiċi tas-sess. F'ħafna pajjiżi li jkollok sieħeb/sieħba tal-istess sess għadu reat. Nies jiġu arrestati, jintbagħtu l-ħabs, u f'xi każijiet jinqatlu, sempliċiment minħabba r-relazzjoni li jkunu fiha. Anki f'pajjiżi bi protezzjoni legali tal-orjentazzjoni sesswali, l-istigmatizzazzjoni minħabba l-omofobija, it-transfobija u l-bifobija għadha għolja, u dan iwassal għal esklużjoni soċjali u spejjeż ekonomiċi u marbuta mas-saħħa għas-soċjetajiet. L-2018 hija sena importanti għad-drittijiet tal-bniedem, hekk kif qed niċċelebraw is-70 Anniversarju tad-Dikjarazzjoni Universali tad-Drittijiet tal-Bniedem. L-ewwel artikolu tagħha jgħid li "kull bniedem jitwieled ħieles u b'dinjità u drittijiet indaqs". LGBTI mhumiex eċċezzjoni, u għalhekk l-UE ser tkompli l-ġlieda għal "drittijiet indaqs għal kulħadd" indipendentement mill-orjentazzjoni sesswali. Permezz ta' taħlita ta' djalogi politiċi u tad-drittijiet tal-bniedem, attivitajiet ta' sensibilizzazzjoni, assistenza finanzjarja u għodod ta' politika speċifiċi bħal-"Lista ta' Azzjonijiet tal-Kummissjoni Ewropea biex tiġi avvanzata l-ugwaljanza għal-LGBTI" u l-"Linji gwida għall-promozzjoni u l-protezzjoni tat-tgawdija tad-drittijiet kollha tal-bniedem mill-persuni LGBTI" tal-UE, l-Unjoni Ewropea ser tkompli tindirizza d-diskriminazzjoni u l-vjolenza abbażi tal-orjentazzjoni sesswali jew l-identità tal-ġeneru u turi l-impenn tal-Unjoni Ewropea biex tiġi avvanzata l-ugwaljanza għal-LGBTI fl-Unjoni Ewropea u lil hinn. Illum l-Unjoni Ewropea tagħti ġieħ lil dawk kollha li jaħdmu biex jippromwovu u jipproteġu d-drittijiet tal-bniedem ta' persuni LGBTI. Ippermettulna ntennu "Difensuri tad-Drittijiet tal-Bniedem, m'intomx waħidkom u l-Unjoni Ewropea dejjem ser tibqa' magħkom". Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll il-Georgia, jallinjaw ruħhom ma' din id-dikjarazzjoni. *L-Eks-Repubblika Jugoslava tal-Maċedonja, il-Montenegro. is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.